Conclusions de la taula ‘Tecnologies de la llengua’,

dins les I Jornades del Català a les Noves Tecnologies

Sota el conceptes de tecnologies de la informació (TI, o de l’eufemisme més genèric noves tecnologies), trobem un conjunt d’aplicacions i serveis que s’usen per emmagatzemar i tractar la informació i també perquè persones i organitzacions es comuniquin entre si.

Per tant, és un dret irrenunciable que persones i organitzacions usem la nostra llengua per relacionar-nos mitjançant aquestes aplicacions tecnològiques.

La tendència més immediata d’evolució de les TI és intentar posar ordre en la saturació de la informació de la Xarxa i, a la vegada, avançar cap a l’accés mòbil a Internet (com a paradigma d’aquestes TI).

En aquest sentit, el web semàntic pot pal·liar en part aquest excés d’informació. La informació ha de tenir un sentit definit per poder incrementar el valor dels serveis per a usuaris concrets. Es tracta d’afegir informació a la informació: o bé per metadades (text i diccionaris) o bé captant l’experiència i els gustos previs d’altres usuaris homogenis. En qualsevol dels casos, hem de disposar d’eines en la llengua pròpia que ho facin possible, per poder creure així que avancem cap a la gestió del coneixement.

La rellevància de l’altra tendència d’evolució de les TI, l’accés mòbil a Internet, ha quedat palesa també en les riques aportacions d’aquesta taula. En tots els processos de conversió veu-text (reconeixement i síntesi de la veu, sistemes de diàleg automàtic i traducció automatitzada), es tracta que empreses i universitats centrin la seva activitat a millorar les interfícies d’usuari. Aquests productes tecnològics estan en una constant evolució i hibridació: unes aplicacions prenen propietats de les altres per poder ser més competitives i avançades. L’objectiu final és la conversió-traducció de veu a veu. Un internauta català interlocutarà per veu amb una persona resident al Japó, que rebrà el missatge també en veu, en japonès i en temps real.

Per això, és tan important la feina que fan persones i organitzacions, com Softcatalà i tots els que heu participat d’aquestes primeres jornades, a favor de la presència del català en les TI.

Aula Magna de la UB, 7 de juny de 2003

Conclusions de la taula ‘Tecnologies de la llengua’

Jordi Graells

2003-06-12T08:04:00

Xavier Caballé